  Майя Бывальцева 21-тӥ гудырикошконэ Удмуртиын агропром огъетын ужасьёслы улон интызэс умоятон понна мерлыко тыронъёс басьтыны сертификатъёс сётъяны кутскизы. 2020-тӥ арын кун программа улсын 60 пала семьяос 65 миллион 600 сюрс манет тыр юрттэт басьтозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Улон интыез умоятон понна мерлыко тыронъёс сётон – гурт интывылъёсты котыр ласянь азинтонъя кун программа улсын чаклам юрттэт пӧлысь тужгес ӟечлыкоез но кулэ карымонэз амал. Кызьы возьматэ улон, гуртын ас кужымен, подрядчикъёсты кыскытэк, корка пуктыны ӝоггес но дунтэмгес усе Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министр2020-тӥ арын тыронъёслэсь быдӟалазэс будэтӥзы. Кылем арын 330-980 сюрс манет сётъязы ке, туэ троссэ 1 миллион 361 манет басьтыны луэ. Таяз арын улон интылы сертификат басьтӥсьёс пӧлысь уноез - трос нылпиё семьяос Гуртэз азинтонъя федерал программаос улсын гурт возёсъя министерство улон интыез умоятыны мерлыко тыронъёс сётъяны 2003-тӥ арын кутскиз. Ортчем 16 аръёс ӵоже федерал но элькун коньдэтъёсысь 2 миллиард 800 миллион манет котыр висъязы ни. Гуртъёсын 231 сюрс 500 квадрат метрлэсь трос улон интыос пуктӥзы. Солы луыса 15 сюрслэсь трос адями улон интызэ умоятыны быгатӥз. Та дыре 1 сюрс 500-лэсь трос семьяос черодын сыло на. Та дыре гуртоослэн улон интызэс умоятыны ньыль пӧртэм луонлыксы вань. Мерлыко тыронъёс сяна, капчиятэм гурт ипотека но юртъерез умоятон понна 5 процентъем потребительской кредит (250 сюрс манетозь) басьтыны луэ. Гурт возёсъёс ужасьёссылы корка пуктыны но мерлыко найм малэн сётыны быгато. Али лэсьтӥськонлэсь 80 процентсэ федерация но элькун вылазы басьто, 20 процентсэ гинэ уж сётӥсь но муниципал кылдытэт тыро. Ньылетӥез луонлык – «Комплексная компактная застройка» ӵектос. Соя трос корка пуктон улэ интыез умоято – инженер инфраструктураез лэсьто. Тодэ вайытом, 2020-2021 аръёсы гурт интывылъёсты котыр ласянь азинтон кун программа чотын Удмуртиысь 80 пала гуртъёсын но черкогуртъёсын улон-вылонэз умоятыны чакламын, сое 400 сюрслэсь трос адями ас вылаз шӧдоз.  Тегъёс: Ижкар улонинты Удмуртия гуртвозёс гурт юрттэт коньдон лэсьтськон ОльгаАбрамова 100ар  